গবেষণার পর্যবেক্ষণে আরো উল্লেখ করা হয়, নিবন্ধন প্রাপ্তির ক্ষেত্রে সর্বনিম্ন পাঁচ হাজার টাকা থেকে সর্বোচ্চ তিন লাখ টাকার অবৈধ লেনদেন হচ্ছে এবং প্রতিষ্ঠানের অবস্থান, মালিক বা অংশীদারদের প্রভাব-প্রতিপত্তির ওপর এ অর্থের পরিমাণ নির্ভর করে। অধিকাংশ ক্ষেত্রে সংশ্লিষ্ট তদারকি প্রতিষ্ঠান কর্তৃক পরিদর্শনের তারিখ হাসপাতাল ও ক্লিনিকগুলোকে পূর্বেই জানিয়ে দেওয়া হয় এবং সে অনুযায়ী এসব প্রতিষ্ঠান ওই নির্দিষ্ট দিনের জন্য জনবল ও প্রয়োজনীয় নথিপত্র সঠিক রাখে। কিছু ক্ষেত্রে নবায়নের সকল শর্ত পালনে ঘাটতি থাকা সত্ত্বেও সর্বনিম্ন পাঁচশ’ টাকা থেকে সর্বোচ্চ ৫০ হাজার টাকা পর্যন্ত নিয়মবহির্ভূত অর্থ আদায়ের মাধ্যমে নিবন্ধন নবায়নের সুযোগ প্রদান করা হচ্ছে। অবহেলা ও ভুল চিকিৎসায় রোগী মৃত্যুর ঘটনায় ভুক্তভোগীদের অভিযোগ করার কোনো আইন নেই। আবার বিভিন্ন বিষয়ে চিকিৎসক, কর্মকর্তা-কর্মচারী ও সেবাগ্রহীতার আত্মীয়-স্বজনের মধ্যে বাক-বিতন্ডা, সংঘাত ও ভাংচুরের ঘটনা ঘটলেও সেবা প্রদানকারীর নিরাপত্তা এবং প্রতিষ্ঠানের সুরক্ষায় সুনির্দিষ্ট কোনো আইন নেই। সরকারের যথাযথ নিয়ন্ত্রণ ও তদারকি কার্যক্রম প্রভাবিত করতে এবং প্রভাব বিস্তারের মাধ্যমে নিয়ন্ত্রণহীন মুনাফাভিত্তিক ব্যবসা পরিচালনা অবাধ করার লক্ষ্যে সাংবাদিক, রাজনীতিক, অবসরপ্রাপ্ত সরকারি কর্মকর্তা ও জনপ্রতিনিধিদের বেসরকারী হাসাপাতাল ও ক্লিনিকের মালিকানার অংশীদার করা হয়। এছাড়া পর্যাপ্ত রোগী ও সেবাগ্রহীতা পেতে সরকারি হাসপাতালের চিকিৎসক ও নার্স, পল্লী চিকিৎসক ও মেডিকেল প্রতিনিধিদের প্রতিষ্ঠানের মালিকানার অংশীদার হিসেবে অন্তর্ভুক্ত করার প্রবণতা লক্ষণীয়। আবার মালিকদের একাংশসহ পরিবার পরিকল্পনাকর্মী, ফার্মেসীর ওষুধ বিক্রেতা, ধাত্রী, বেসরকারি চিকিৎসাসেবা প্রতিষ্ঠানের রিসিপশনিস্ট, রিক্সাচালক ও পেশাদার দালালদের সমন্বয়ে এ খাতে কমিশনভিত্তিক চিকিৎসা ব্যবস্থা গড়ে ওঠার প্রবণতা লক্ষণীয়।